Drie vas ná moord op Potch-rugbylegendeSias Willemse en sy vrou, Tobianna (Foto: Facebook) Drie verdagtes sal na verwagting vandag in die Potchefstroomse landdroshof verskyn in verband met die moord op Sias Willemse (74). Twee mans, onderskeidelik 25 en 28 jaar oud, en ŉ 19-jarige vrou is Saterdag in Ikageng in verband met die moord in hegtenis geneem. Willemse, ŉ bekende oudrugby- en -krieketspeler van Potchefstroom, se liggaam is op 22 September in sy huis op die dorp gevind. Hy is met twee skietwonde in sy nek aangetref. Daar was ook verskeie dasse om sy nek vasgebind. Die Potchefstroom Herald berig dat een van die verdagtes glo ŉ oudwerknemer van Willemse is. Die polisie kon kort ná die moord nog nie vasgestel het wat in die huis vermis word nie. Willemse se kluis is oop aangetref, maar dit het nie gelyk of dit oopgedwing is nie. Verskeie jaggewere is in die kluis gevind en dit was nie dadelik duidelik of ander vuurwapens uit die kluis vermis word nie. Volgens die berig in die Potchefstroom Herald is daar wel later vasgestel dat ŉ klein bedrag kontant uit die huis gesteel is. Willemse is beskryf as ŉ “groot rugbygees en ywerige krieketman” en ŉ ware “Potch-legende”. Hy is ŉ oud-Puk- en Wes-Transvaalse krieketspeler. Hy het ook op sy dag die Potch-Dorp-rugbyklub as kranige speler op die veld verteenwoordig.